Vadonatúj, könnyed műsorban beszélgetnek a sportról „Tibiék”
Újabb műfajban próbálja ki magát a 35-szörös válogatott Dombi Tibor.
Új sportműsorral jelentkezett az elmúlt időszakban az egyik megyei televízió. A Tibiék című produkcióban a Loki két egykori válogatott labdarúgója: Dombi „Bombázó” Tibor, valamint Tisza Tibor jár körül sporttal kapcsolatos témákat Tamás Nándor műsorvezetése mellett. A humort sem nélkülöző produkció adásonként kiegészül egy vendéggel is, legutóbb – még ha csak az interneten keresztül is – például Sigér Dáviddal beszélte ki a nagy trió a világ dolgait. – Tisza Tibi találta ki a műsort még a pandémia előtti időszakban – elevenítette fel a kezdeteket Dombi Tibor a Naplónak. – Megkeresett, beszélgettünk, én pedig azt mondtam, szívesen benne vagyok, amennyiben valóban egy vicces, könnyed, sporttémájú tartalmat készítünk. Aztán eltelt egy hosszabb idő, mire komolyra fordult a dolog, közben kettőnk mellé műsorvezetőként csatlakozott Nándi, aki zenésztársam a Wyrfarkasban. A műsor címeként korábban felmerült a Foteldrukkerek, a Ha bemegy, gól, vagy éppen a Leshatár is, végül azért lett az, ami, mert egyszer Nándinak megjegyeztem: kár, hogy ő nem Tibi, mert akkor lehetnénk Tibiék. Aztán végül ez lett – mosolygott Dombi. MSZ Borítókép: Tibiék, azaz Dombi Tibor (balról), Tisza Tibor, valamint Tamás Nándor